Trygve Goa

Trygve Sterner Goa  (1925–2013) var en norsk billedkunstner, grafiker, tegnelærer og intendant ved Haugesund Billedgalleri. Han er kjent både som kunstner og for å ha bygd opp Haugesund Billedgalleri.

Goa vokste opp som yngst i en søskenflokk på tre. Han studerte jus i Oslo fra 1945 til 1948 og fulgte også forelesninger i kunsthistorie. I Oslo var han en del av kunstnermiljøet, sammen med blant andre Gunnar S. Gundersen, Ludvig Eikaas og Tor Hoff.

På femtitallet vendte Goa tilbake til Haugesund. Han var gift med Marit Gjermundsen. I Haugesund ble han en aktiv skikkelse i Haugesunds Kunstforening og var styreleder i kunstforeningen fra 1968 til 1971.

Som kunstner var Goa selvlært. Han debuterte på Vestlandsutstillingen i 1952, med linosnittet «Flyktninger». I debutarbeidet var han påvirket av tyske ekspresjonister, samt den danske kunstneren Palle Nielsen. Han deltok deretter på Vestlandsutstillingen nesten hvert år til 1996. Han hadde flere separatutstillinger i Haugesund, Stavanger og Oslo.

Kunstkritiker Trond Borgen har karakterisert Goa på følgende måte: 

Goa laget relativt få arbeid og er innkjøpt av Nasjonalgalleriet og Tama Art Museum i Tokyo, og også til Ystads Konstmuseum i Sverige, Stavanger kunstmuseum, Historisk museum i Bergen og Haugesund Billedgalleri. I 1997 fikk han arbeidsstipend fra Bildende Kunstneres Hjelpefond.

Haugesund Billedgalleri ble opprettet som museum og kommunal institusjon i 1973. I nesten tjue år var Goa leder av museet, fra 1973 til 1992. Goa fikk Haugesund kommunes ærespris i 2004, «De fykende måker».

 Separatutstillinger 
Et utvalg av separatutstillinger:

 1984: Galleri Norske Grafikere, Oslo
 1986: Galleri Entree, Skudeneshavn
 1986: Galleri BFKR og Rogaland Kunstnersenter, Stavanger
 1988: Ystad Konstmuseum, Sverige
 1989: Bergen Kunstforening
 1991: Spontanfestivalen, Haugesund 
 1994: Oslo Kunstforening
 1995: Karmøy Kunstforening 
 1995: Galleri F 15, Moss
 2005: Haugesund Billedgalleri.  Jubileumsutstilling i forbindelse med kunstnerens 80-årsdag.

 Referanser 
Stavanger Aftenblad.  17. januar 2013.  Trygve Goa - «forenklingens mester» - er død.
Haugesund Avis Trygve Goa er død.  Publisert 7. januar 2013.  Besøkt 17. januar 2013
kulturnett.no Trygve Goa.  Besøkt 17. januar 2013
Haugesund Billedgalleri  Trygve Goa - forenklingens mester. Besøkt 17. januar 2013
aftenbladet.no Et vitne om livets sorg. Publisert 13. oktober 2005.  Besøkt 17. januar 2013
Kunstnernes informasjonskontor. Trygve Goa.  Besøkt 19. januar 2013

 Eksterne lenker 
 Haugesund Billedgalleri Jesus dør på korset. Linosnitt av Trygve Goa. Besøkt 17. januar 2013.

Kategori:Norske billedkunstnere
Kategori:Personer fra Haugesund kommune